b'\n_START_ARTICLE_\nPakanavuoren kalliomaalaus\n_START_SECTION_\nKallio ja sen sijainti\n_START_PARAGRAPH_\nMaalaus sijaitsee noin 30 metri\xc3\xa4 Kymijoen it\xc3\xa4rannasta l\xc3\xa4nsilounaaseen aukeavassa pystykalliossa, joka on 12 metrin korkeudella joen vedenpinnasta. Kallio kohoaa pystyn\xc3\xa4 jyrk\xc3\xa4n rinteen yl\xc3\xa4p\xc3\xa4\xc3\xa4ss\xc3\xa4. Ennen voimalaitoksen rakentamista kallio sijaitsi aivan kosken niskalla. Muuten vesist\xc3\xb6olosuhteet olivat kivikaudella ilmeisesti pitk\xc3\xa4\xc3\xa4n samanlaiset kuin nyky\xc3\xa4\xc3\xa4nkin, joten maalauskallio on aina ollut kauempana joenrannasta. Kallion n\xc3\xa4yvyys on ilmeisesti ollut merkitt\xc3\xa4v\xc3\xa4 tekij\xc3\xa4 maalauspaikan valitsimiselle._NEWLINE_Rapakivikalliolle p\xc3\xa4\xc3\xa4see joenrannan venesatamaan johtavaa asvaltoitua tiet\xc3\xa4 pitkin m\xc3\xa4en juurelle, josta pit\xc3\xa4\xc3\xa4 kiivet\xc3\xa4 jyrkk\xc3\xa4\xc3\xa4 rinnett\xc3\xa4 yl\xc3\xb6s kalliolle. Kallio on rapakive\xc3\xa4 ja kallistuu yl\xc3\xa4reunastaan hieman ulosp\xc3\xa4in. T\xc3\xa4m\xc3\xa4 lippa suojaa maalauksia s\xc3\xa4\xc3\xa4lt\xc3\xa4.\n_START_SECTION_\nMaalaus\n_START_PARAGRAPH_\nKalliosein\xc3\xa4m\xc3\xa4ss\xc3\xa4 on usean neli\xc3\xb6metrin alalla punav\xc3\xa4ri\xc3\xa4. Maalausalue levitt\xc3\xa4ytyy 4 metrin matkalle ja se voidaan jakaa nelj\xc3\xa4\xc3\xa4n osaan. Vasemmalla sivustalla on kaksi aluetta, jossa on punav\xc3\xa4riv\xc3\xa4rj\xc3\xa4ymi\xc3\xa4 ilman sanottavia kuvioita. Toinen alue rajautuu halkeamien rajaamaan kolmioon, jossa on runsaasti punav\xc3\xa4ri\xc3\xa4. T\xc3\xa4ss\xc3\xa4 osassa voi tunnistaa maalialueen alaosassa katkelmia ihmishahmoista, joiden jalat on taipuneet polvista koukkuun. Alueen keskell\xc3\xa4 erottuu leveit\xc3\xa4 punav\xc3\xa4rikaistoja, jotka peitt\xc3\xa4v\xc3\xa4t mahdollisesti muut kuviot._NEWLINE_Toisen punav\xc3\xa4rialueen oikealla yl\xc3\xa4puolella on kallion pinta v\xc3\xa4rj\xc3\xa4ytynyt vaaleasta valumasta (piioksidi), joka saattaa osittain peitt\xc3\xa4\xc3\xa4 punav\xc3\xa4ri\xc3\xa4. Vaalean alueen halkaisee nauhamainen valumaton alue, josta kallion oma v\xc3\xa4ri n\xc3\xa4kyy. Nauhan vasemmalla puolella on kaksi leve\xc3\xa4\xc3\xa4 punaista pystysuuntaista v\xc3\xa4rikaistoja. Nauhan oikealla puolella erottuu 31 senttimetri\xc3\xa4 pitk\xc3\xa4 koukkupolvinen ihmishahmo. Sill\xc3\xa4 on py\xc3\xb6re\xc3\xa4 p\xc3\xa4\xc3\xa4 ja k\xc3\xa4det on kohotettuina sivuille olkap\xc3\xa4iden korkeudelle. Jalkojen v\xc3\xa4liin on vedetty viiva miehen sukupuolielimeksi. Jalkater\xc3\xa4t osittavat vinosti alasp\xc3\xa4in. Miehen oikealla puolella on viel\xc3\xa4 oikealle katsova el\xc3\xa4in ja t\xc3\xa4m\xc3\xa4n alla el\xc3\xa4inkuvion katkelma. El\xc3\xa4inkuvioita saattaa olla pari muutakin. Ihmishahmon vasemmalla puolella on n\xc3\xa4hty k\xc3\xa4mmenen painauma.\n_START_SECTION_\nIlkivaltaa\n_START_PARAGRAPH_\nKeskeisen sijainnin takia maalaukset ovat olleet ilkivallan kohteina. Vuonna 1977 sein\xc3\xa4m\xc3\xa4\xc3\xa4n maalattiin nimikirjaimet ja vuosiluku. N\xc3\xa4m\xc3\xa4 puhdistettiin vuonna 1980. Vuonna 2008 huomattiin, ett\xc3\xa4 maalauksen alla olevassa halkeamassa oli poltettu nuotiota, mik\xc3\xa4 noetti maalausta ja rapautti kallion pintaa. Vuonna 2010 todettiin taas ylimaalaus. Sinisell\xc3\xa4 v\xc3\xa4rill\xc3\xa4 oli ihmiskuviota peitetty maalaamalla se yli samanlaisella kuviolla.'